V súčasnosti je Iveco značka spoločnosti CNH Industrial, svetového lídra na trhu kapitálového tovaru. Spoločnosť Iveco má výrobné závody v Európe, Číne, Austrálii, Argentíne, Brazílii a Afrike a obchodné zastúpenie vo viac ako 160 krajinách na celom svete.
Pri príležitosti osláv svojich narodenín vytvorila spoločnosť Iveco špeciálne logo s náčrtom vozidla a so sloganom "40 rokov spoločnosti Iveco, 150 rokov skúseností". Toto logo bude až do konca roku 2015 zobrazené na akejkoľvek písomnej komunikácii spoločnosti. Veľká časť osláv bude prebiehať na špeciálnej webovej stránke www.iveco40.com, ktorá je preložená do 14 jazykov. Začína na nej súťaž, v rámci ktorej sa môžu fanúšikovia spoločnosti Iveco pripojiť k oslavám 40. narodenín a podeliť sa s ostatnými o svoje zážitky vo forme fotografií alebo videí. Každý týždeň bude najlepšia fotografia pridaná do virtuálnej knihy venovanej tomuto mimoriadnemu výročiu.
Iveco od roku 1975 až dodnes:
Spoločnosť vstúpila na trh v roku 1975. Vznikla spojením piatich špičkových európskych firiem, ktoré mali spoločne viac ako 150 rokov skúseností v oblasti dizajnu a výroby priemyselných vozidiel: Magirus-Deutz, Fiat, Lancia, Unic a OM. Fúziou piatich fungujúcich spoločností, ktoré mali už od konca 19. storočia významný vplyv na sektor komerčných vozidiel v Európe, vznikla globálna vízia s koreňmi vo viacerých krajinách: Fiat Industrial Vehicles z Turína v Taliansku, OM z Brescie v Taliansku, Lancia Special Vehicles z Bolzana v Taliansku, Unic z Puteaux vo Francúzsku a Magirus-Deutz z Ulmu v Nemecku.
Prostredníctvom akvizícií, partnerstiev a medzinárodných spoločných podnikov sa spoločnosť Iveco postupne vypracovala na jedného z najväčších svetových hráčov v oblasti cestnej prepravy. Stala sa z nej skupina s veľkým množstvom špecifických skúseností, ktorá vyvíjala tie najvýznamnejšie technologické inovácie a etablovala sa ako výrobca a obchodník na najdôležitejších rozvinutých aj rozvíjajúcich sa trhoch. Jedným z míľnikov bolo založenie spoločného podniku Iveco Ford Truck Ltd v roku 1986 (v podstate to bola fúzia) s divíziou spoločnosti Ford of Europe pre nákladné vozidlá. V roku 1990 skupina kúpila španielsku značku Pegaso, výrobcu priemyselných vozidiel.
Počas svojej existencie získalo Iveco vo svete dobré meno, uznanie a viacero ocenení, spomedzi ktorých vynikajú tri ocenenia "International Truck of the Year" – v roku 1992 za Eurocargo, v roku 1993 za EuroTech a v roku 2013 za Stralis. Okrem toho nedávno získal nový model Daily ocenenie "International Van of the Year 2015".